NM-sjokk - Harsem til topps på 5-kilometeren: Harsem: - Helt uvirkelig
Det sier den nybakte norgesmesteren til NRK etter målgang. 26-åringen ledet fra start til mål, og slo nærmeste konkurrent, Heidi Weng, med 5,7 sekunder på klassisk-rennet. Deretter fulgte verdenscupvinner Marit Bjørgen, Astrid Uhrenholdt Jacobsen, Ragnhild Haga og VM-dronning Therese Johaug. Kathrine Harsem er langt fra noe ukjent navn, men sprintlandslagsløperen var ikke ventet å gå helt til topps på dagens øvelse. For mens de andre norske kvinneløperne, med Bjørgen og Johaug i spissen, har dominert i kvinnenes verdenscup i vinter, har ikke Harsem vært å finne på pallen i et individuelt renn der. Hun kan heller ikke vise til noen verdenscupseire i løpet av sin karriere. Les også: Bilist kjørte på Harsem og stakk av I dag hadde det imidlertid ingenting å si. Ingen kunne tukte IL Varden-løperen. – Dette er helt uvirkelig, egentlig. Dette hadde jeg aldri trodd, sier Harsem etter seiersløpet til statskanalen. Se hele resultatlista her (ekstren lenke) – Jeg sa før sesongen da denne distansen ble satt opp i NM at jeg skulle vinne. Men jeg hadde aldri trodd at jeg skulle klare det, fortsetter Harsem, som aldri før har vunnet et NM-gull. Etter løpet fikk Harsem også ros av Bjørgen, som mente seieren var fullt fortjent. Selv hintet skidronningen om at hun ikke er ferdig på toppnivå. – Jeg er veldig motivert, så du skal ikke se bort ifra at jeg fortsetter karrieren. Vi får se. Jeg vil ikke love noe, men det er veldig nært, smiler hun til NRK. I morgen er det duket for tremil for kvinnene i NM. Der stiller ikke Bjørgen til start.
Kathrine Harsem overrasket de fleste, inkludert seg selv, da hun gikk til topps på 5-kilometeren i NM. - Uvirkelig, sier hovedpersonen selv.